**Sikkerhed på stævnedagen**

Forud for stævnedagen er det vigtigt, at I som stævnearrangør tænker over følgende spørgsmål om, hvordan I håndterer skader og sikkerhed på stævneområdet.

Nedenstående spørgsmål er tænkt som en hjælp til at få overvejet, hvordan I undgår eller håndterer eventuelle uheld på dagen. Skole OL - sekretariatet skal ikke kontrollere jeres svar.

**Ved stævner med flere end 200 børn (8 klasser eller flere), skal der være samaritter tilstede.** Skole OL har indgået samarbejde med Røde Kors og Dansk Folkehjælp herom. Har I brug for dette, skal I selv kontakte Røde Kors eller Dansk Folkehjælp, hvor I kan referere til aftalen med Skole OL. Dog er det ikke et krav, at I benytter jer af netop disse to organisationer. I kan udelade samaritter, hvis I selv kan stille med en læge eller sygeplejerske, der kan være tilstede under hele stævnet. I skal selv afholde udgiften til samaritter.

1. Er der noget på stadion, tribunen, banen eller i hallen, som kan udgøre en risiko for, at børnene kommer til skade (fx pigtråd der stikker frem, tribuner med løse trin eller lign.)?
2. Har I adgang til førstehjælpskasse, er der isposer og hvor er denne placeret?
3. Hvem gør hvad, hvis uheldet er ude? Fx hvem kører med barnet på hospitalet?
4. Hvor er den nærmeste hjertestarter og er stævneteamet instrueret?
5. Er der lavet en beredskabsplan for hallen eller stadion ved fx brand?